ความพยายามลอบปลงพระชนม์สมเด็จพระสันตะปาปายอห์น ปอลที่ 2

เหตุลอบปลงพระชนม์สมเด็จพระสันตะปาปายอห์น ปอลที่ 2 เกิดขึ้นเมื่อวันที่ 13 พฤษภาคม 1981 ณ จัตุรัสเซนต์ปีเตอร์ในนครรัฐวาติกัน สมเด็จพระสันตะปาปาฯ ต้องพระแสงปืน 4 นัดที่ยิงโดยนาย เมห์เม็ด อาลี อาจา จนประชวรเสียพระโลหิตเป็นจำนวนมาก ระหว่างที่เสด็จฯ ยังจัตุรัสนั้น นายอาดจา ถูกควบคุมตัวทันที และต้องโทษจำคุกในเรือนจำตลอดชีวิตโดยศาลอิตาลี ภายหลังสมเด็จพระสันตะปาปาฯ พระราชทานอภัยโทษนายอาดจา จากเหตุลอบปลงพระชนม์ดังกล่าว ต่อมาได้รับการอภัยโทษโดยประธานาธิบดีอิตาลี การ์โล อาเซลโย ชัมปี ตามพระราชประสงค์ฯ และถูกเนรเทศไปยังประเทศตุรกีในเดือนมิถุนายน 2000
เหตุการณ์.
ใน ค.ศ. 1979 "นิวยอร์กไทมส์" รายงานว่านายอาจา ผู้ซึ่งเป็น "ฆาตกรที่ยอมรับผิดเองผู้ก่อเหตุฆาตกรรมนักหนังสือพิมพ์ชาวอิสตันบูลผู้หนึ่ง" (ซึ่งคือ อับดี อิเปคชี บรรณาธิการหนังสือพิมพ์ตุรกี มิลลิเย็ต) เคยบรรยายถึงพระสันตะปาปาว่าทรงเป็น "ผู้นำครูเสดใต้หน้ากาก" และข่มขู่จะยิงพระองค์หากไม่ยอมเปลี่ยนแผนการเสด็จเยือนประเทศตุรกี ซึ่งมีกำหนดการในปลายเดือนพฤศจิกายน 1979 ในหนังสือพิมพ์ดังกล่าวยังระบุเพิ่มว่า (หนังสือพิมพ์ฉบับวันที่ 28 พฤศจิกายน 1979) การก่อนเหตุปลงพระชนม์นี้จะเป็นการล้างแค้นต่อการโจมตีที่กำลังดำเนินอยู่ในขณะนั้นที่มัสยิดอัลฮะรอมในมักกะฮ์ ซึ่งดำเนินไปตั้งแต่วันที่ 20 พฤศจิกายน และเขาโทษว่าเป็นความผิดของสหรัฐอเมริกาและอิสราเอล
นับตั้งแต่สิงหาคม 1980 อาดจา ภายใต้ความช่วยเหลือของวิลเปรี (Vilperi) นายอาดจาเริ่มกระทำการข้ามพรมแดนในภูมิภาคเมดิเตอร์เรเนียนอย่างชาญฉลาด เขาปลอมแปลงพาสปอร์ตและเอกสารระบุตัวตน เป็นไปได้ว่าเพื่อปิดบังที่กำเนิดของเขาซึ่งอยู่ที่โซเฟีย, ประเทศบัลแกเรีย เขาเดินทางถึงโรมในวันที่ 10 พฤษภาคม 1981 ผ่านทางรถไฟจากมิลาน อาดจาระบุไว้ในคำให้การหลังเกิดเหตุว่า เขาพบกับผู้สมรู้ร่วมคิดในโรมสามคน เป็นชาวเติร์กหนึ่งคน และอีกสองคนเป็นชาวบัลแกเรีย วางแผนโดย Zilo Vassilev ผู้ช่วยทูตการทหารชาวบัลแกเรียในอิตาลี ผู้ระบุว่าถูกมอบหมายโดยลูกน้องมาเฟียชาวเติร์ก Bekir Çelenk ในประเทศบัลแกเรีย อาดจาระบุว่าแผนการสำหรับเขากับมือปืนสำรอง Oral Çelik คือการยิงปืนเข้าใส่พระสันตะปาปาที่จัตุรัสเซนต์ปีเตอร์และหลบหนีผ่านทางสถานทูตบัลแกเรียภายใต้การอำพรางโดยความวุ่นวายในฝูงชนจากเหตุระเบิดขนาดเล็ก
ในวันที่ 13 พฤษภาคม ผู้ก่อการนั่งอยู่ในจัตุรัสและเขียนไปรษณียบัตรขณะรอพระสันตะปาปาเสด็จฯ หลังพระสันตะปาปาเสด็จผ่านบรรดาผู้รอเข้าพบพระองค์ด้วยความปิติ อาดจายิงปืนจำนวนสี่นัดใส่พระองค์เมื่อเวลา 17:17 นาฬิกา โดยใช้ปืนพกกึ่งอัตโนมัติ 9mm บราวนิงไฮเพาเวอร์ ส่งผลให้พระองค์ประชวรสาหัส จากนั้นอาจาหลบหนีจากที่เกิดเหตุขณะที่ฝูงชนตกอยู่ในความตกใจและหวาดกลัว ก่อนที่เขาจะทิ้งปืนโดยการโยนเข้าใต้รถบรรทุกคันหนึ่ง แต่ขณะพยายามหลบหนี เขาถูกจับกุมโดยหัวหน้าหน่วยรักษาความปลอดภัยวาติกัน กามิลโล กิบิน แม่ชีรูปหนึ่ง และผู้อยู่ในเหตุการณ์อีกหลายคนผู้ขัดขวางไม่ให้เขายิงปืนเพิ่มและหลบหนี เขาถูกจับกุมในทันที กระสุนทั้งสี่นัดที่ยิงไปนั้นถูกเข้าพระสันตะปาปาทั้งหมด สองนัดฝังเข้าในลำไส้ตอนล่าง และอีกสองนัดทะลุนิ้วชี้ซ้ายและแขนขวาของพระองค์ รวมถึงมีผู้ยืนเข้าชมพระองค์ได้รับบาดเจ็บอีกสองคน คือแอนน์ ออเดร (Ann Odre) จากเมืองบัฟฟาโล รัฐนิวยอร์ก ผู้ถูกกระสุนเข้าที่ทรวงอก และโรส ฮอลล์ (Rose Hall) ผู้ได้รับบาดแผลเล็กน้อยที่แขน พระสันตะปาปาถูกนำส่งพระองค์ไปยังโรงพยาบาลโดยทันที ในขณะที่เจ้าหน้าที่ตรวจตราบริเวณรอบที่เกิดเหตุ ผู้ก่อเหตุ Çelik ตระหนกกลัวจนหนีจากที่เกิดเหตุทั้ง ๆ ที่ยังไม่ได้จุดชนวนระเบิดขนาดเล็กที่ได้รับมอบหมายให้ทำ
การจับกุม.
ในเดือนกรกฏาคม ค.ศ. 1981 อาจาถูกตัดสินให้จำคุกตลอดชีวิตฐานพยายามลอบสังหาร แต่ได้รับการอภัยโทษจากการ์โล อาเซลโย ชัมปี ประธานาธิบดีอิตาลี ในเดือนมิถุนายน ค.ศ. 2000 ตามคำขอของพระสันตะปาปา เขาถูกส่งตัวกลับตุรกี ซึ่งเขาถูกจำคุกจากการฆาตกรรมอับดี อิเปคชี นักข่าวฝ่ายซ้าย ใน ค.ศ. 1979 และการบุกเข้าธนาคารสองครั้งในช่วงคริสต์ทศวรรษ 1970 แม้จะมีการยื่นคำร้องขอปล่อยตัวก่อนกำหนดในเดือนพฤศจิกายน ค.ศ. 2004 แต่ศาลตุรกีประกาศว่าเขาไม่มีสิทธิ์ได้รับการปล่อยตัวจนกว่าจะถึง ค.ศ. 2010 ถึงกระนั้น เขาก็ได้รับการปล่อยตัวโดยทัณฑ์บนเมื่อวันที่ 12 มกราคม ค.ศ. 2006 อย่างไรก็ตาม เมื่อวันที่ 20 มกราคม ค.ศ. 2006 ศาลฎีกาตุรกีตัดสินว่าระยะเวลาที่เขารับโทษในอิตาลีไม่สามารถหักออกจากโทษจำคุกในตุรกีได้ และเขาถูกส่งตัวกลับเข้าคุก หลังอยู่ในเรือนจำเป็นเวลาเกือบ 29 ปี อาจาได้รับการปล่อยตัวในวันที่ 18 มกราคม ค.ศ. 2010